Mikkel Bjørn (DF), 2023-05-04:
Tak for det.
Vi drøfter her et forslag fremsat af Radikale Venstre om smidigere regler for permanent opholdstilladelse for udlændinge, i dette tilfælde udlændinge under uddannelse.
Jeg tror ikke, det er nogen hemmelighed, at Dansk Folkeparti naturligvis stemmer imod det beslutningsforslag.
Vi mener ikke, at lempelser i udlændingepolitikken, uanset hvordan de så strikkes sammen, er fornuftigt.
Danmark står i forvejen med massive problemer foranlediget af den lempelige udlændingepolitik, som i særdeleshed Radikale Venstre har været med til at føre her i Danmark – altid med argumenter om rimelighed og retfærdighed, argumenter om, at det i virkeligheden vil gavne integrationen at lempe på lige netop det her område.
Alligevel er konsekvenserne af den lempelige politik, man har ført, alle voldsomt negative.
Når vi eksempelvis først har givet permanent opholdstilladelse til mennesker, har de siden adgang til statsborgerskab; de opnår tilknytning, der siden besværliggør udvisning i det tilfælde, disse mennesker måtte begå kriminalitet.
I dette tilfælde taler vi om mennesker, som forslagsstillerne ønsker vi skal tildele permanent, tidsubegrænset opholdstilladelse, fordi de i en periode måtte have været indskrevet på en uddannelse, på trods af at man sagtens kan leve i Danmark på midlertidig opholdstilladelse helt uden problemer.
Det gør man uden viden om, i hvilken udstrækning disse mennesker har vedvarende intention om at tage del i det danske uddannelsessystem, og uden viden om disse menneskers oprigtige og fuldtonede tilknytning til Danmark.
Konsekvenserne af den udlændingepolitik, Radikale Venstre har været bannerfører for de sidste vel efterhånden 40 år, vokser dag for dag for almindelige danskere her rundt i landet.
Unge drenge, der bliver stukket ihjel af kriminelle araberdrenge; piger, der bliver voldtaget eller udsat for andre modbydelige forbrydelser; racistiske overfald, hvor sagesløse danskere pludselig bliver overfaldet og tæsket af en flok indvandrerdrenge uden at have gjort noget som helst galt.
Udgifterne til både efterretningsvæsen, politi, domstolsvæsen, sundhedsvæsen og vores offentlige skoler vokser relativt som konsekvens af de afledte problemer.
Nu vil Radikale måske indvende inden længe, at det jo slet ikke er det, det handler om.
Det handler jo ikke om kriminelle, det handler jo ikke om folk, der overfalder eller voldtager; det her handler om unge mennesker, der er indskrevet på en uddannelse.
Altså det, at man er indskrevet på en uddannelse, er ikke ensbetydende med, at man er dansk, eller at man bør have permanent opholdstilladelse.
Alt i alt er Danmark blevet mere utrygt og mindre velstående, end det ellers ville have været, som konsekvens af den politik, bl.a. Radikale Venstre har ført.
Ja, der er også mange udlændinge, der er ordentlige og lovlydige borgere, men det ændrer ikke på, at lempelser af udlændingepolitikken i den nuværende situation er en helt forkert strategi.
Vi har ikke brug for smidigere regler for ophold, vi har brug for stramninger på udlændingeområdet.
Vi har brug for, at Danmark fører en politik, hvor flere forlader landet og færre kommer hertil.
I Dansk Folkeparti kæmper vi for et tryggere og rigere Danmark præget af dansk kultur; derfor skal vi ikke tillade massiv immigration fra en masse fjerne lande, og derfor skal vi ikke lempe vilkårene for, at udlændinge kan blive her permanent.
Tak for ordet.